SASTANAK KOORDINATORA I MENTORA E-MEDICA, ŠIBENIK 08. svibanj 2026.
Prisutno: 35 sudionika
Medicinska škola Šibenik, Škola za medicinske sestre Vrapče, Medicinska škola Pula, Zdravstvena škola Split,  Strukovna škola Bedekovčina, Srednja škola Čakovec, Srednja škola u Maruševcu, Medicinska škola Rijeka, Privatna gimnazija i strukovna škola „Svijet“ iz Zagreba, Srednja škola Ivan Švear, Ivanić grad, Medicinska škola Ante Kuzmanića, Zadar, Medicinska škola Bjelovar, Farmaceutsko-fizioterapeutske škole, Beograd; SŠ Braća Radić Kaštel Štafilić - Nehaj, Strukovna škola Gospić, Medicinska škola Dubrovnik, Zdravstvena škola, Split.
Početak sastanka: 12. 00 h
Irena Crkvenac i Aleksandra Acalin otvaraju sastanak i  pozdravljaju okupljene, daju osnovne informacije o planu i programu boravka u Šibeniku.
Irena Crkvenac iznosi dnevni red sastanka i predaje riječ Sanji Benazić-Kliba  - voditeljici razmjena projekata.
DNEVNI RED
1. Izvješće o projektima
2. Izvješće o razmjenama i aktualnosti
3. 17. Smotra – Tuhelj (ponuda)
4. Godišnja članarina po školama
5. Poslovnik E-medice
6. Dvojezičnost izrade PPT-a 
7. Razno

Ad1. i  Ad2.  Izvješće o projektima / izvješće o razmjenama i aktualnosti
Sanja Benazić - Kliba podnosi izvješća.
Prijavljeno je 31 projekata (19 zdravstvenih škola-škole nositelji projekta) u okviru kojih je do danas realizirano 45 razmjena.
Od toga se 5 razmjena odvijalo u živo, a 40 online. Po jednu razmjenu je imalo 17 škola, a  14 škola po dvije razmjene. Napominje kako je realizirano malo razmjena pa potiče da se organiziraju razmjene učenika do 1. 11.2026. jer su na početku nastavne godine učenici manje opterećeni, s time da bi bilo poželjno da se barem jedna razmjena po projektu realizira uživo. Potiče na inovativnost tijekom izlaganja, ne samo čitanje sa slajdova nego da učenici budu kreativni (skeč video ili sl.). Podsjeća kako slanje izvješća treba biti u skladu s uputama koje su dobili koordinatori putem maila i koje su objavljene na web stranici i FB stranici E-medica. Izvješća i fotografije šalju se odvojeno i trebaju sadržavati u nazivu naslov projekta, redni broj razmjene te naznaku online ili uživo. Izvješća  treba poslati u roku od 10 dana od dana razmjene kako bi bila aktualna za objavu, u suprotnom ih se neće objavljivati.
Izvješća ne trebaju sadržavati popis sudionika na projektu, ukoliko se uoči poduže izvješće isti se korigira od strane voditeljice razmjene projekta pred slanje na objavu. 
Sve aktivnosti oko projekta i razmjena sve do slanja izvješća rade učenici pod nadzorom mentora.
Kolegica Tanja Serdarević navodi kako je zadovoljna s razmjenama i radom na projektu.
Irena Crkvenac postavlja pitanje na koji način odabiru teme i učenike. Nastaje diskusija u kojoj kolegice iznose prijedloge: mjesec dan prije odlaska na Smotru učenicima se daje mogućnost da predlože temu rada na projektu te mentori i koordinatori odabiru teme, pisanje motivacijskog pisma o razlozima zašto bi htjeli sudjelovati na projektu E-medice, na temelju kojeg se radi eliminacija. Irena naglašava da teme biraju učenici, a ne nastavnici. Krešo Škugor naglašava da bi trebali biti slobodniji u uključivanju ljudi koji nisu struka kako bi se više involvirali u projekte E-medica, daje na razmišljanje o načinu provođenja prijedloga.
Ad3) Informacije o 17. smotri Dani E-medica 26
Zlatica Šimunović obavještava prisutne da će se 17. smotra Dani E-medica 2026. održati u Termama Tuhelj od 3. do 6. 12. 2026. (od četvrtka do nedjelje) osiguran je puni pansion po cijeni od 55 € po osobi po danu za smještaj u dvokrevetnoj sobi. Ukoliko netko želi jednokrevetnu sobu, nadoplata je na osnovnu cijenu 23€  i iznosi 78€ po osobi.  Predlaže da se povežu škole nositelji i škole suradnice oko smještaja (muški/ženski) kako bi im bilo isplativije. 
S obzirom da većina škola transakcije obavlja putem riznice/županije,  ove godine će nastojati otvoriti link tri do četiri tjedna prije Smotre. 
Ad4) Aleksandra navodi kako su se troškovi povećali, od kotizacije do uredskog materijala, a da se veći dio odradi kroz volontiranje i sponzorstva pa će predložiti na sastanku udruge ravnatelja koji će se održati 15.5. u Karlovcu povećanje članarine na 100 eura godišnje kako bi se djelomično pokrili troškovi organizacije E-medice u Tuhelju. Svi prisutni na sastanku podržali su prijedlog.
Ivana predlaže da se uključe tvrtke koje nam nabavljaju lutke, da im se pošalje dopis o sponzorstvu. Zlatica i Irena navode da ukoliko ima još prijedloga da se jave.
Ad5) Zlatica predstavlja ažurirani Poslovnik rada E-medice s promjenama u organizacijskom i programskom odboru.
Organizacijski odbor čine: Aleksandra Acalin, Irena Crkvenac, Sanja Benazić-Kliba i Rafaela Božić. Programski odbor čine:  Irena Crkvenac, Rafaela Božić, Krešo Škugor i Jelena Mažar Popović. Poslovnik sa svim uputama u pisanom izdanju biti će objavljen na web stranici, FB stranici E-medice te ćemo ga proslijediti na mail koordinatorima.
Zlatica upoznaje prisutne o svom odlasku u mirovinu te da će njenu funkciju preuzeti kolegica Irena Crkvenac.
Ad6) Prijedlog kolegice Tanje Serdarević o dvojezičnosti a nastavno na upit škole suradnice gđe Aline Pinne, ravnateljice škole u AMEOS Klinikum Hildesheim. Prijedlog je da se u prezentacijama E-medica projekata paralelno uz hrvatski, uvrsti i tekst na engleskom jeziku, kako bi i njihovi nastavnici i učenici mogli razumjeti izlaganja ostalih učenika na smotrama E-medice.
Irena navodi da je službeni jezik E-medice hrvatski jezik, tako da sve prezentacije moraju biti na službenom jeziku. Nositelji projekta bi s time trebali upoznati sve partnere/sudionice, bilo da se radi o školama iz Slovenije, Njemačke, Srbije, Bosne i Hercegovine ili neke druge škole. Može se pokušati u prezentacije ubaciti titlove ili kod s prijevodom na engleski. Krešo predlaže u prijevodu više teksta kako bi bilo razumljivo strancu. Prijedlog je da se sa ubacivanjem titlova i koda počine sljedeće godine (18.Smotra).

Ad7) Razno
Irena i Zlatica potiču prisutne na razmišljanje i iznošenje ideja/tema za predavanja nastavnika, kao i što kreativnije aktivnosti/scenske nastupe prilikom prezentacije projekata. Popis predavača poslati Ireni na mail.
Krajnji rok za slanje gotovih učeničkih radova predviđa se sredinom studenog 2026., koordinatori će obavijest dobiti putem maila, ujedno će biti objavljeno i na stranicama E medica.
Irena upoznaje sudionike o pravilu izdavanja potvrda za sudjelovanje u aktivnostima E-medica projekta:
- Organizacijski odbor izdaje potvrde školama koje sudjeluju na Smotri E-medica, kao i pojedinačno učenicima, mentorima i koordinatorima koji su Smotri prisustvovali
- ne izdajemo potvrde pojedincima o radu na projektu, već ih izdaje škola (ravnatelj škole) koji je s njihovim radom upoznat na razini škole
- ne izdaju se potvrde sa radnog sastanka organizacijskog odbora s koordinatorima i mentorima, dokaz prisustvu sastanku je putni nalog i pisani poziv upućen koordinatorima
Predlaže se da se kao gosta na 17. Smotru pozove Korado Korlević te da se pita učenike o poznatim influencerima ukoliko bi netko želio prisustvovati na Smotri (spajanje influencera sa zdravstvenom njegom).
Krešo predlaže da se na Smotri ponesu društvene igre kako bi upotpunili slobodno vrijeme učenika i potakli ih na aktivno sudjelovanje.
Slijedeće godine 2027., sastanak mentora i koordinatora predviđen je u Puli.
Nakon sastanka organiziran je ručak i obilazak grada za sve sudionike te nakon ručka sastanak članova Organizacijskog odbora (A. Acalin, I. Crkvenac , R. Božić i S. Benazić- Kliba) i Programskog odbora ( I. Crkvenac, K. Škugor , J.M.Popović i R. Božić).

Završetak sastanka: 14:00h
                                                                                Zapisničarka: Sanja Benazić-Kliba
